钦定古今图书集成/历象汇编/岁功典/第033卷 > 《淮南子》 > 时则训
## 钦定古今图书集成/历象汇编/岁功典/第033卷 > 《淮南子》 > 时则训

季春之月，招摇指，辰昏七星中，旦牵牛中，“其位东方，
其日甲乙，其虫鳞，其音角，律中姑洗，其数八，其味酸，
其臭膻，其祀户，祭先脾。”桐始华，田鼠化为鴽，虹始见，
萍始生，天子衣青衣，乘苍龙，服苍玉，建青旗，食麦与
羊，服八风水，爨萁燧火。东宫御女青色，衣青采，鼓琴
瑟，其兵矛，其畜羊。朝于青阳右个，舟牧覆舟，五覆五反，乃言具于天子焉。天子始乘舟，荐鲔于寝庙，乃为
麦祈实。是月也，生气方盛，阳气发泄，句者毕出，萌者
尽达，不可以内。天子命有司，发囷仓，助贫穷，振乏绝，
开府库，出币帛，使诸侯聘名士，礼贤者。命司空，时雨
将降，下水上腾，循行国邑，周视原野，修利堤防，导通
沟渎，达路除道。从国始至境，止田猎罼弋罝罘罗罔、
馁毒之药，毋出九门。乃禁野虞，毋伐桑柘。鸣鸠奋其
羽，戴鵀降于桑，具扑曲筥筐。后妃斋戒，东乡亲桑，省
妇使劝蚕事。命五库令百工审金、铁、皮、革、筋、角、箭干、
脂胶、丹漆，无有不良。择下旬吉日，大合乐，致欢欣乃
合。牛腾马游牝于牧令。国傩，九门磔攘以毕。春气
行是月令，甘雨至三旬。季春行冬令，则寒气时发，草
木皆肃，国有大恐。行夏令，则民多疾疫，时雨不降，山
陵不登。行秋令，则天多沈阴，淫雨早降，兵革并起。三
月官乡其树李。